《香入云亭为高子章赋》
宋代·杜去轻

山麓有庭存古意，不种凡花惟种桂。
苔葑藓剥迸鳞皱，雪劲霜种聋苍翠。
栽培岂解一日成，爱惜至今尤不易。
来人不必问典型，对此俨然前辈是。
树前翁仲不可求，树下子孙能几世。
子孙立足满庭除，前人于此见心事。
近年乔木几家存，是中林壑何阴翳。
前人种树爱读书，种时已喻书中义。
后人读书念前人，对树类能歌蔽芾。
八月九日秋风高，金丹变化乘飘飘。
朝元顾祖归寒殿，仙香直入干云霄。
老兔痴蟾开鼻孔，奏彻虚皇应得宠。
虚皇锡赍万琼瑶，赏君爱护月中种。

作者简介：杜去轻，字端甫，号紫岩，兰溪（今属浙江）人。旃（一一四四～？）子。善书，有文名。有《紫岩集》，已佚。事见清光绪《兰溪县志》卷五上。